ESA rivarivabitaka tiko na matanitu ena kena rawa ni na toso cake na i wiliwili ni tawa cakacaka ena noda vanua ena vuku ni kena sa via vakasuka tiko na nodratou veivuke ena vuku ni veivoli na matanitu levu mai Amerika.
Tukuna na Paraiminisita, Komadoa Voreqe Bainimarama ni 15,000 na cakacaka ena rawa ni vakaleqai kevaka e sa na vakasuka na veivuke oqo na matanitu o Amerika.
Na veivuke vakaivoli e vakarautaka tiko mai oqo o Amerika e vukea e rauta ni 39 na bisinisi ena noda vanua, ka levu na kabani lelevu era vukei tiko kina me vakataka na Fiji Water, na Pure Fiji kei na vuqa tale.
Na veivuke oqo e solia mai na matanitu o Amerika vei ira na kabani e Viti ena kena sega ni saumi na i vakacavacava ena yaya e volitaki yani e Viti.
E vakaraitaka na mata mai na Fiji Trades Union Congress, o Felix Anthony ni veibeitaki tiko na matanitu ena vuku ni veika esa vakaraitaka mai oqo o Amerika, ia, na unioni e dau valataka tu ga na nodra dodonu na lewenivanua kei na nodra dodonu na tamata cakacaka.
Ena mua ni macawa sa biuti Viti kina e dua na i lawalawa mai na matanitu ena kena sagai me na laki vakasavui kina na i tukutuku ni nodra qaravi na tamata cakacaka e Viti. Tukuna o Bainimarama ni sa tu vakarau na matanitu ena kena cakacakataki na i sau ni tamata cakacaka e Viti kei na kena maroroi ka taqomaki na cakacaka kei na bula ni lewenivanua e Viti.
Tukuna talega o Bainimarama ni kevaka ena vakasuka oqo na nona veivuke o Amerika, ena levu na vuvale era na vakaleqai baleta ni levu na vuvale, e dua ga e cakacaka ka na tara na bula ni veivuvale na tawacakacaka ena kauta mai na vakatulewa oqo mai Amerika.
E vakadeitaka ni sa tomana tikoga na matanitu na kena vakalesui lesu tale ki na bula vaka demokarasi na noda vanua, ena kena taura tiko na Matabose ni Yavu ni Vakavulewa na noda vakatutu kece na lewenivanua. Tukuna nira sa solia kin a matabose oqo na nodra vakatutu na veisoqosoqo, na unioni kei na lewenivanua tale eso ena vuku ni kena laurai na bula vinaka ena noda vanua ena vuku ni veimaliwai vakacakacaka mai vei ira na i taukei ni cakacaka kei na lewenivanua.
E vakaraitaka talega o Bainimarama ni sa segata tikoga na matanitu na kena vakayacori na 34 kece na lalawa e sa virikotora mai na International Labour Organisation.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn